હજુ તો TVFના ફાઉન્ડર અરૂણભ કુમાર પર જાતીય સતામણીના આરોપોની ચર્ચા શમી નથી ત્યાં એક યુવાન છોકરીએ કંગના રણૌતને ચમકાવતી ‘ક્વીન’ના ડિરેક્ટર વિકાસ બહેલ પર યૌન શોષણના આરોપ લગાવ્યા છે. ફેન્ટમ ફિલ્મ્સમાં કામ કરતી એક યુવતીએ આરોપ લગાવ્યા છે કે થોડા મહિના અગાઉ ગોવાની ટ્રિપ દરમિયાન વિકાસ બહેલે તેને મોલેસ્ટ કરી હતી. યુવતીએ ફેન્ટમ ફિલ્મ્સના અન્ય સ્ટેકહોલ્ડર્સ અનુરાગ કશ્યપ, વિક્રમાદિત્ય મોટવાને, મધુ મન્ટેનાને ફરિયાદ કરી હતી. ફેન્ટમ ફિલ્મ્સ સાથે 50-50 પાર્ટનરશીપ ધરાવતા રિલાયન્સ એન્ટરટેઈનમેન્ટ સુધી આ ફરિયાદ પહોંચી હતી. યુવતીના આરોપોની ગંભીરતાને ધ્યાનમાં રાખતા કંપનીએ વિશાખા ગાઈડલાઈન્સ હેઠળ એક કમિટીની રચના કરી છે જે આ કેસની તપાસ કરશે. નામ ન આપવાની શરતે ફેન્ટમ ફિલ્મ્સના એક ટોચના સૂત્રએ જણાવ્યું, “અમે જે સાંભળ્યું છે અને જે તપાસ કરી છે તેના આધાર પર અમે કડક પગલા ભરીશું.” સૂત્રોના જણાવ્યા મુજબ 28 માર્ચથી વિકાસ બહેલે ઑફિસ આવવાનું બંધ કરી દીધું છે. ચર્ચા તો એવી પણ છે કે તેણે રાજીનામુ આપી દીધું છે.